  Анжелика Тихонова корреспондент 25-тӥ шуркынмонэ Эгра ёросысь Мазьги (Лонки-Ворцы) гуртын тодмо удмурт калыктодосчилы, истори тодосъя докторлы, профессорлы, мер ужчилы, Удмуртиысь тодосъя сӥё-дано ужасьлы, Кузебай Герд нимо йӧскалык премилэн лауреатэзлы Галина Никитиналы буре ваён пул усьтӥзы. Сое школа юрт борды интыязы. Со сярысь «Удмурт Кенеш» огазеяськонлэн пресс-службаез ивортӥз. Галина Никитина быдэс улонзэ этнологиез эскеронэн герӟаз. Удмуртъёслэсь пӧртэм удысъёсъя тодон-валанъёссэс нимысьтыз эскериз – калык педагогикая, эм удысъя, метрологияя. Тодосчи 110 статьяос, куинь монографиос гожтӥз. Мерлыко ужен но вырыса вуттӥз: «Удмурт нылкышно кенешлэн» тӧроез, «Удмурт Кенешлэн» исполкомезлэн ёзчиез вал. Сӥё-дано ужрадэ «Удмурт Кенешлэн» тӧроез Татьяна Ишматова, огазеяськонлэн Эгра ёросысь ёзэтэзлэн тӧроез Ольга Соловьёва, огазеяськонлэн ёзчиосыз, «Удмурт нылкышно кенеш» огазеяськонлэн тӧроез Елена Миннигараева, Россиысь тодосъя академилэн Урал ёзэтэзлэн Историяя, кылъя но литературая Удмурт институтлэн кивалтӥсез но Галина Никитиналэн дышетэм аспирантэз Игорь Поздеев, Эгра ёрос кивалтӥсьёс, тодосчилэн ӵыжы-выжыосыз, журналистъёс, лулчеберет удысын ужасьёс, дышетӥсьёс но дышетскисьёс пыриськизы. Тодэ вайытом, Галина Никитиналы буре ваён пул «Удмурт Кенеш» огазеяськонлэн кичӧлтэмезъя Удмуртилэн кунлыкезлы 100 ар тырмон улсын дасязы. Соин валче буре ваён пулъёс 10 нимо-дано удмуртъёслы лэсьтӥзы.  Тегъёс: Мерлык Эгра Удмуртия УдмуртКенеш удмуртъёс буреваён  